section_heading: Radnja
paragraph_text: Meadow i njezin dečko, Finn De Trolio svađaju se gdje će provesti ljeto, što izaziva tenzije u njihovoj vezi. Tony sređuje Finnu lažni posao na gradilištu, gdje upoznaje mnoge članove zločinačke obitelji Soprano. Isprva se slaže s njima, ali mu zasmeta dodvoravanje zbog njegove veze s Meadow, odnosno povezanosti s Tonyjem. Sljedećeg jutra, Finn dolazi rano na posao i uhvati Vita Spataforea kako oralno zadovoljava zaštitara u Jeep Cherokeeu. Kasnije tog dana, Vito poziva Finna na utakmicu New York Yankeesa, te ga zastraši kako bi ovaj pristao. Nesiguran u Vitove namjere, te zabrinut da bi mogao biti ubijen, Finn odlučuje napustiti područje New Jerseyja. To izaziva dugu i žestoku svađu s Meadow, koja odbacuje njegove strahove od nasilja te ga optuži da joj je nedovoljno posvećen. Iscrpljen, Finn je zaprosi u četiri ujutro.